CELEX: 22021D2302
Language: sl
Date: 2021-07-29 00:00:00
Title: Sklep št. 1/2021 Odbora SGP, ustanovljenega z vmesnim sporazumom o gospodarskem partnerstvu med Gano na eni strani ter Evropsko skupnostjo in njenimi državami članicami na drugi strani, z dne 29. julija 2021 o sprejetju poslovnika Odbora SGP [2021/2302]

22.12.2021   
               
               
                  SL
               
               
                  Uradni list Evropske unije
               
               
                  L 459/3
               
            
         SKLEP št. 1/2021 ODBORA SGP, USTANOVLJENEGA Z VMESNIM SPORAZUMOM O GOSPODARSKEM PARTNERSTVU MED GANO NA ENI STRANI TER EVROPSKO SKUPNOSTJO IN NJENIMI DRŽAVAMI ČLANICAMI NA DRUGI STRANI,
         z dne 29. julija 2021
         o sprejetju poslovnika Odbora SGP [2021/2302]
         ODBOR SGP JE –
         ob upoštevanju vmesnega sporazuma o gospodarskem partnerstvu med Gano na eni strani ter Evropsko skupnostjo in njenimi državami članicami na drugi strani (v nadaljnjem besedilu: Sporazum) (1), podpisanega v Bruslju 28. julija 2016, in zlasti člena 73 Sporazuma,
         ob upoštevanju, da je v Sporazumu določeno, da Odbor SGP določi svoja pravila organizacije in delovanja –
         SPREJEL NASLEDNJI SKLEP:
         
            Člen 1
            Poslovnik Odbora SGP se sprejme, kot je določeno v Prilogi.
         
         
            Člen 2
            Ta sklep začne veljati na dan sprejetja.
         
         
            (1)  UL L 287, 21.10.2016, str. 3.
      
      
         
            PRILOGA
            POSLOVNIK ODBORA SGP, USTANOVLJENEGA V SKLADU S ČLENOM 73 VMESNEGA SPORAZUMA O GOSPODARSKEM PARTNERSTVU MED GANO NA ENI STRANI TER EVROPSKO SKUPNOSTJO IN NJENIMI DRŽAVAMI ČLANICAMI NA DRUGI STRANI,
            
               Člen 1
               Vloga in ime Odbora SGP
               
                  1.   Odbor, ustanovljen na podlagi člena 73(1) vmesnega sporazuma o gospodarskem partnerstvu med Gano na eni strani ter Evropsko skupnostjo in njenimi državami članicami na drugi strani (v nadaljnjem besedilu: Sporazum), je odgovoren za vse zadeve iz člena 73(3) Sporazuma,
               
               
                  2.   Odbor iz odstavka 1 se v dokumentih Odbora, vključno s sklepi in priporočili, imenuje „Odbor SGP“.
               
            
            
               Člen 2
               Sestava in predsednik
               
                  1.   Odbor SGP na eni strani sestavljajo predstavniki Evropske unije in njenih držav članic in na drugi strani predstavniki Gane na ministrski ravni ali na ravni visokih uradnikov oziroma njihovi imenovani namestniki.
               
               
                  2.   Zastopanje pogodbenic je običajno na ravni visokih uradnikov ali izjemoma na ministrski ravni, če se obe pogodbenici strinjata, da okoliščine to zahtevajo.
               
               
                  3.   Odboru SGP na ministrski ravni sopredsedujejo predstavniki pogodbenice EU, ob upoštevanju zadevnih področij pristojnosti Evropske unije in njenih držav članic, in minister za trgovino in industrijo Gane.
               
               
                  4.   Odboru SGP na ravni visokih uradnikov sopredsedujeta visoki uradnik, ki je predstavnik Evropske komisije, in visoki uradnik, ki je predstavnik Gane.
               
               
                  5.   Vsaka pogodbenica uradno obvesti drugo pogodbenico o imenu, položaju in kontaktnih podatkih visokega uradnika, ki je odgovoren za sopredsedovanje na seji Odbora SGP za to pogodbenico. Šteje se, da je ta visoki uradnik pooblaščen za zastopanje pogodbenice, dokler pogodbenica druge pogodbenice ne obvesti o novem sopredsedniku.
               
            
            
               Člen 3
               Sekretariat
               
                  1.   Generalni sekretariat Sveta Evropske unije in Evropska komisija na eni strani ter uradniki oddelka, pristojnega za trgovino Gane, na drugi strani skupaj opravljajo naloge sekretariata Odbora SGP.
               
               
                  2.   Na strani pogodbenice EU začasne dnevne rede in osnutke zapisnikov sestavi Evropska komisija, vse uradne dokumente, ki so namenjeni Odboru EGP na ministrski ravni ali iz njega izhajajo, pa razpošilja generalni sekretariat Sveta Evropske unije.
               
               
                  3.   V skladu s členom 73(4) Sporazuma vsaka pogodbenica uradno obvesti drugo pogodbenico o imenu, položaju in kontaktnih podatkih uradnika, ki je kontaktna točka (sekretar) Odbora SGP za to pogodbenico. Šteje se, da ta uradnik opravlja naloge sekretarja za pogodbenico, dokler pogodbenica ne obvesti druge pogodbenice o novem uradniku kot sekretarju.
               
            
            
               Člen 4
               Seje
               
                  1.   Odbor SGP se sestane enkrat letno, razen če se sopredsednika odločita drugače, ali v nujnih primerih na zahtevo ene ali druge pogodbenice.
               
               
                  2.   Seje potekajo na dogovorjeni dan in uro izmenično v Bruslju in v Akri, razen če se sopredsednika dogovorita drugače.
               
               
                  3.   Seje skliče sopredsednik pogodbenice, ki je gostiteljica seje.
               
               
                  4.   Seja lahko poteka osebno ali prek videokonference ali na kakršen koli drug način.
               
            
            
               Člen 5
               Pooblastila
               Uradnik, ki opravlja naloge sekretarja Odbora SGP za vsako pogodbenico, v razumnem času pred sejo obvesti uradnika, ki opravlja naloge sekretarja druge pogodbenice, o predvideni sestavi delegacij pogodbenice EU oziroma Gane. Na seznamih sta navedena ime in položaj vsakega člana delegacije.
            
            
               Člen 6
               Dnevni red sej
               
                  1.   Sekretar Odbora SGP vsaj 14 dni pred sejo pripravi začasni dnevni red vsake seje na podlagi predloga pogodbenice, ki je gostiteljica seje, ter navede rok, v katerem mora druga pogodbenica predložiti pripombe.
               
               
                  2.   Odbor SGP na začetku vsake seje potrdi dnevni red. Točke, ki niso uvrščene na začasni dnevni red, se lahko na dnevni red uvrstijo soglasno.
               
            
            
               Člen 7
               Povabilo strokovnjakom
               Sopredsednika Odbora SGP lahko soglasno povabita strokovnjake (tj. nevladne uradnike) k udeležbi na sejah Odbora SGP, da zagotovijo informacije o posebnih temah in le za dele seje, na katerih se razpravlja o takih posebnih temah.
            
            
               Člen 8
               Zapisnik
               
                  1.   Uradnik, ki opravlja naloge člana sekretariata pogodbenice, ki je gostiteljica seje, v 21 dneh po koncu seje pripravi osnutek zapisnika vsake seje, razen če sopredsednika odločita drugače. Osnutek zapisnika se pošlje članu sekretariata druge pogodbenice, da poda pripombe. Kadar se ta pravilnik uporablja za seje pododborov, se zapisnik seje pododbora da na voljo za vse nadaljnje seje Odbora SGP.
               
               
                  2.   V zapisniku so praviloma povzete vse točke dnevnega reda in po potrebi se navedejo:
                  
                              (a)
                           
                           
                              vsi dokumenti, predloženi Odboru SGP;
                           
                        
                              (b)
                           
                           
                              vse izjave, za katere eden od sopredsednikov Odbora SGP zahteva, da se vključijo v zapisnik; ter
                           
                        
                              (c)
                           
                           
                              sprejeti sklepi, dana priporočila, dogovorjene izjave in zaključki, sprejeti v zvezi s posameznimi točkami.
                           
                        
               
                  3.   Zapisnik vsebuje seznam vseh sklepov Odbora SGP, sprejetih od zadnje seje Odbora SGP po pisnem postopku v skladu s členom 9(2).
               
               
                  4.   Zapisnik vključuje tudi seznam imen, nazivov in pooblastil vseh posameznikov, ki so se udeležili seje Odbora SGP.
               
               
                  5.   Sekretar prilagodi osnutek zapisnika na podlagi prejetih pripomb in pogodbenici osnutek zapisnika, kakor je bil revidiran, odobrita v 60 dneh od datuma seje ali do katerega koli drugega datuma, o katerem se dogovorita sopredsednika. Sekretariat po odobritvi pripravi dva izvirnika zapisnika in vsaka pogodbenica prejme po en izvirnik zapisnika.
               
            
            
               Člen 9
               Sklepi in priporočila
               
                  1.   Odbor SGP lahko sprejme sklepe in priporočila o vseh zadevah, glede katerih to določa Sporazum. Odbor SGP sprejema sklepe in priporočila s soglasjem.
               
               
                  2.   V obdobju med sejami lahko Odbor SGP sprejme sklepe ali priporočila s pisnim postopkom. V ta namen sopredsednik ali drugi sopredsednik predloži besedilo osnutka sklepa ali priporočila v pisni obliki. Druga pogodbenica ima na voljo en mesec ali katero koli daljše obdobje, ki ga določi pogodbenica predlagateljica, da izrazi soglasje k osnutku sklepa ali priporočila. Če druga pogodbenica ne izrazi svojega soglasja, se o predlaganem sklepu ali priporočilu razpravlja in se lahko sprejme na naslednji seji Odbora SGP. Sklepi ali priporočila se štejejo za sprejete, ko druga pogodbenica izrazi svoje soglasje in se zabeležijo v zapisnik naslednje seje Odbora SGP v skladu s členom 8(3).
               
               
                  3.   Kadar ima Odbor SGP v skladu s Sporazumom pooblastila za sprejetje sklepov ali priporočil, so ti akti naslovljeni kot „sklep“ oziroma „priporočilo“. Sekretariat Odbora SGP vsak sklep ali priporočilo označi z zaporedno številko, datumom sprejetja in opisom njegovega predmeta urejanja. V vsakem sklepu in priporočilu je določen datum začetka veljavnosti.
               
               
                  4.   Sklepi in priporočila, ki jih sprejme Odbor SGP, se pripravijo v dveh izvodih, ki ju potrdita sopredsednika, in se pošljejo vsaki pogodbenici.
               
            
            
               Člen 10
               Preglednost
               
                  1.   Odbor SGP se lahko odloči, da je seja odprta za javnost.
               
               
                  2.   V skladu s členom 73(5) Sporazuma lahko sopredsednika na podlagi medsebojnega soglasja na seje Odbora SGP povabita predstavnike civilne družbe, da se udeležijo sej kot opazovalci, ter predstavnike drugih tretjih strani, kot sta Zahodnoafriška ekonomska in monetarna unija ter Komisija Gospodarske skupnosti zahodnoafriških držav.
               
               
                  3.   Vsaka pogodbenica se lahko odloči za objavo sklepov in priporočil Odbora SGP v svojem uradnem glasilu ali na spletu.
               
               
                  4.   Vsi dokumenti, ki jih predloži pogodbenica, se štejejo za zaupne, razen če se ta pogodbenica odloči drugače.
               
               
                  5.   Začasni dnevni redi sej se objavijo pred sejo Odbora. Zapisniki sej se objavijo po njihovi odobritvi v skladu s členom 8.
               
               
                  6.   Dokumenti iz odstavkov 3 do 5 se objavijo v skladu z veljavnimi pravili vsake pogodbenice o varstvu podatkov.
               
            
            
               Člen 11
               Jeziki
               
                  1.   Delovni jezik Odbora SGP je angleščina.
               
               
                  2.   Odbor SGP sprejme sklepe o spremembi ali razlagi Sporazuma v jezikih verodostojnih besedil Sporazuma. Vsi drugi sklepi Odbora SGP se sprejmejo v angleškem jeziku.
               
               
                  3.   Ta poslovnik in vsi sklepi, ki jih sprejme Odbor SGP, razen sklepov Odbora EGP o spremembi ali razlagi Sporazuma, so verodostojni v delovnih jezikih tega odbora. Sklepi Odbora SGP o spremembi ali razlagi Sporazuma so verodostojni v vseh jezikih, v katerih je verodostojen Sporazum.
               
               
                  4.   Vsaka pogodbenica je odgovorna za prevod sklepov in drugih dokumentov v svoje uradne jezike, če je to potrebno v skladu s tem členom, in krije stroške, povezane s temi prevodi.
               
            
            
               Člen 12
               Stroški
               
                  1.   Vsaka pogodbenica krije vse svoje stroške v zvezi z osebjem, potovanjem in bivanjem ter stroške video- ali telekonferenc in stroške poštnih in telekomunikacijskih storitev, nastale zaradi udeležbe na sejah Odbora SGP.
               
               
                  2.   Stroške, povezane z organizacijo sej in razmnoževanjem dokumentov, krije pogodbenica, ki je gostiteljica seje.
               
               
                  3.   Stroške storitev tolmačenja v delovni jezik in iz njega med sejami Odbora SGP krije pogodbenica, ki je gostiteljica seje.
               
            
            
               Člen 13
               Posebni odbor za olajševanje carine in trgovine
               
                  1.   V skladu s členom 34 Sporazuma se ustanovi Posebni odbor za olajševanje carine in trgovine za namene (v nadaljnjem besedilu: Posebni odbor), določene v navedenem členu.
               
               
                  2.   Posebni odbor v skladu s členom 34 poroča Odboru SGP o rezultatih, sklepih in zaključkih z vsake seje. Odbor SGP se pisno obvesti o kontaktnih točkah, ki jih določi Posebni odbor. Vsa zadevna korespondenca, dokumenti in sporočila Posebnega odbora v zvezi z izvajanjem in uporabo poglavja 3 (Olajševanje carine in trgovine) Sporazuma se hkrati pošljejo sekretariatu Odbora SGP.
               
               
                  3.   Ta poslovnik se smiselno uporablja za Posebni odbor.
               
            
            
               Člen 14
               Delovne skupine
               Za učinkovito izvajanje nalog, predvidenih v členu 73(3) Sporazuma, in v skladu s členom 73(2) Sporazuma se lahko Odbor SGP odloči ustanoviti delovne skupine, ki so v njegovi pristojnosti, da se olajša tehnična razprava o posebnih temah v okviru Sporazuma. Odbor SGP določi tudi sestavo in naloge delovnih skupin. Delovne skupine poročajo Odboru SGP.
            
            
               Člen 15
               Sprememba Poslovnika
               Ta poslovnik se lahko pisno spremeni s sklepom Odbora SGP v skladu s členom 9.